จับตา 6 ผู้ท้าชิงแหล่ง “บงกช-เอราวัณ” ประกาศผลผ่านคุณสมบัติ PQ วันนี้!
จับตา 6 ผู้ประกอบการชิงประมูล “บงกช-เอราวัณ” ประกาศผลผ่านคุณสมบัติ PQ วันนี้! PTTEP ตัวเต็ง
28 พ.ค. 2561

ผู้สื่อข่าวรายงานว่า ในวันนี้ (28 พ.ค.) กรมเชื้อเพลิงฯจะมีการประกาศชื่อผู้ที่ผ่านคุณสมบัติเบื้องต้น (PQ) ที่มีสิทธิเข้าประมูลแหล่งก๊าซเอราวัณและบงกช ที่จะหมดสัมปทานปี 2565-2566 ภายหลังจากที่เปิดให้ผู้สนใจเข้ายื่นแบบฟอร์มแสดงความจำนงในการเข้าร่วมพิจารณาคุณสมบัติเบื้องต้น (Pre-Qualification Evaluation :PQ) เพื่อขอสิทธิสำรวจและผลิตปิโตรเลียมแปลงสำรวจในทะเลอ่าวไทยไทยหมายเลข G1/61 และ G2/61 หรือ แหล่งเอราวัณและบงกช ที่จะหมดอายุสัมปทานในปี 65-66
โดยที่ผ่านมามีผู้ประกอบการ 6 ราย ประกอบด้วย บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP,บริษัท เชฟรอนประเทศไทยสำรวจและผลิต จำกัด , MP G2 (Thailand), Total E&amp;P Thailand, OMV Aktiengesellschaft และ MP L21(Thailand)
ทั้งนี้ ตามกำหนดเวลาทุกรายต้องยื่นหลักฐานแสดงคุณสมบัติเบื้องต้นในวันที่ 15-16 พ.ค.61 และจะประกาศผู้ผ่านคุณสมบัติเบื้องต้นในวันที่ 28 พ.ค.61 และผู้มีคุณสมบัติจัดเตรียมการยื่นข้อเสนอวันที่ 7 มิ.ย.-21 ก.ย.61 และให้ยื่นข้อเสนอการประมูลในวันที่ 25 ก.ย.61 ขณะที่คาดว่าจะได้ผู้ชนะการประมูลในเดือน ธ.ค.61 และลงนามในสัญญา เดือน ก.พ.62
อนึ่งก่อนหน้านี้ บล.ไอร่า ระบุในบทวิเคราะห์ว่า PTTEP เป็น 1 ในผู้เข้าร่วมประมูลสัมปทานปิโตรเลียมแหล่งบงกช – เอราวัณ ซึ่งมีการประกาศผู้ผ่านคุณสมบัติ PQ ในวันที่ 28/5/61 ทราบผลประมูลในเดือนธ.ค.61 และลงนามสัญญาก.พ.’62 ซึ่งคาด PTTEP มีความได้เปรียบผู้ประกอบการรายอื่น เนื่องจากเป็นผู้ประกอบการเดิม มีความเชี่ยวชาญในการผลิตอยู่แล้ว ประกอบกับเงื่อนไขการประมูลยังให้น้ำหนักกับความมั่นคงต่อเนื่องในการผลิต